**STAROGYMPLÁCKY SUDOKÁČ je opäť na scéne**

V minulom školskom roku nám koronakaranténa prerušila a nakoniec ani nedovolila dokončiť II. ročník celoškolskej a celoročnej ligy v riešení logickej hry sudoku. Hrdý titul **STAROGYMPLÁCKY SUDOKÁČ** sme teda neudelili. Verme, že tentoraz to bude iné.

Stručne o čo ide (najmä pre primánov a prvákov, pretože tí starší už vedia):

- naša starogymplácka **LIGA SUDOKU** je súťaž pre všetkých, ktorí vedia napočítať do deväť, kamarátia sa s logikou a majú aspoň základné skúsenosti s riešením tejto hry;

- každú poslednú stredu v mesiaci od septembra do mája sa uskutoční jedno kolo – spolu teda deväť kôl;

- máme tri kategórie:

1. **Mladší sudokáč**: žiaci prímy – kvarty osemročného štúdia;

2. **Starší sudokáč**: žiaci kvinty – oktávy osemročného a 1. – 4. ročníka štvorročného štúdia;

3. **Profi sudokáč**: zamestnanci školy;

- súťažiaci riešia logickú hru sudoku na čas;

- najrýchlejší úspešný riešiteľ získava do tabuľky 15 bodov, druhý 12 bodov, tretí 9 bodov, ďalší na 4. – 10. mieste získavajú 7 – 6 – 5 – 4 – 3 – 2 – 1 bod;

- bodový zisk z jednotlivých kôl sa každému súťažiacemu sčítava. Na konci súťaže sa tri najhoršie výsledky každému účastníkovi škrtnú a do konečného poradia sa mu počíta iba šesť najlepších.

Celkoví víťazi sa môžu tešiť na **exkluzívnu cenu**!!! (zatiaľ je tajomstvo, čo to bude)

Vieš napočítať do deväť?

Máš logické myslenie?

Rád súťažíš?

**Čakáme práve na TEBA!!!**

III. ročník súťaže **STAROGYMPLÁCKY SUDOKÁČ** sa začína v stredu **30. septembra 2020 o 14.30 h v učebni č. 314**.